TUFรุกลงทุนจับมือมิตซูบิชิบุกทำฟาร์มกุ้ง
ไทยยูเนี่ยน ฟีดมิลล์ บริษัทลูก TUF สยายปีกร่วมทุนมิตซูบิชิฯ รุกธุรกิจฟาร์มเลี้ยงกุ้ง
19 ธ.ค. 2555

ไทยยูเนี่ยน ฟีดมิลล์ บริษัทลูก TUF สยายปีกร่วมทุนมิตซูบิชิฯ รุกธุรกิจฟาร์มเลี้ยงกุ้ง
นายฤทธิรงค์ บุญมีโชติ กรรมการ ผู้จัดการ กลุ่มผลิตภัณฑ์กุ้ง บริษัท ไทยยูเนี่ยน โฟรเซ่น โปรดักส์ (TUF) และประธานกรรมการ บริหาร บริษัท ไทยยูเนี่ยน ฟีดมิลล์ (TFM) บริษัทในเครือ TUF กล่าวว่า ได้ทำสัญญาร่วมทุนกับบริษัท มิตซูบิชิ คอร์ปอเรชั่น (MC) ซึ่งเป็นบริษัทชั้นนำของประเทศญี่ปุ่น เพื่อทำธุรกิจฟาร์มเพาะเลี้ยงกุ้งในประเทศไทย โดย TFM ถือหุ้น 51% ส่วน MC ถือ 49% การร่วมทุนเบื้องต้นมีมูลค่า 560 ล้านบาท และเพิ่มเป็น 900 ล้านบาทในอนาคต
กรรมการผู้จัดการ กล่าวว่า การร่วมทุนครั้งนี้ช่วยเสริมศักยภาพจัดหาวัตถุดิบกุ้งคุณภาพดีจากแหล่งวัตถุดิบที่ปลอดภัยเชื่อถือได้ และสร้างความเชื่อมั่นให้ลูกค้าได้รับสินค้าคุณภาพดี และเป็นการต่อ ยอดพัฒนาธุรกิจอาหารกุ้ง และสายพันธุ์กุ้งของกลุ่ม TUF 
“การร่วมทุนจะใช้เงินลงทุนซื้อฟาร์มกุ้ง และสร้างฟาร์มเพาะเลี้ยงใหม่ที่เป็นมิตรต่อสิ่งแวดล้อมบริเวณชายฝั่งของไทย ช่วงแรกบริษัทใหม่จะเข้าซื้อกิจการฟาร์มเพาะเลี้ยงกุ้งที่ จ.สตูล และตรัง ที่ TFM ถือครองอยู่ ตั้งเป้า 5 ปี ผลิตกุ้งได้ 1 หมื่นเมตริกตันต่อปี นอกจากนี้จะเข้าลงทุนในบริษัท ไทยยูเนี่ยน แฮชเชอรี่ (TUH) ซึ่งเป็นผู้ผลิตลูกกุ้งและพัฒนาสายพันธุ์กุ้ง” กรรมการผู้จัดการ กล่าว 
นายฤทธิรงค์ กล่าวเสริมว่า การลงทุนครั้งนี้มีการบูรณาการธุรกิจกุ้งครบวงจร ตั้งแต่เพาะพันธุ์ลูกกุ้ง การทำฟาร์มกุ้ง อาหารกุ้ง การแปรรูป ครอบคลุมการจัดการตั้งแต่ต้นน้ำจนถึงปลายน้ำ มีเป้าหมายจัดหาวัตถุดิบกุ้งที่เชื่อถือได้ ปลอดภัยได้มาตรฐานสากล และเสริมสร้างความแข็งแกร่งของกลยุทธ์ธุรกิจกุ้งระยะยาวของกลุ่มบริษัทให้เติบโตอย่างยั่งยืน